SKRIFTLIG FORESPØRGSEL E-0985/01

af Paul Lannoye (Verts/ALE) til Kommissionen

(30. marts 2001)

Om: Dioxin- og furanemissioner fra sintringsanlægslinjer

Af svar fra den vallonske miljøminister, Michel Forêt, på to parlamentariske spørgsmål, som det vallonske parlamentsmedlem, Xavier Desgain, stillede ham den 24.11.1999 og 20.6.2000, fremgår det, at ISSeP (Institut Scientifique de Service Public) den 27. marts 1998 sammen med Landesumweltamt Nordrhein-Westfalen (LUA) havde underskrevet en aftale, der skulle supplere opgørelser over dioxinemissioner i Den Europæiske Union. Gennem LUA finansieres denne aftale for halvdelens vedkommende af GD XI. Inden for disse rammer skulle GD XI bl.a. have foreslået at foretage målinger af dioxin på to sintringsanlægslinjer (Liège- og Charleroi-linjerne). Ifølge de oplysninger fra halvofficiel kilde, som stilleren af den foreliggende forespørgsel råder over, er resultaterne af disse målinger foruroligende: 4-7 ng Gæ dioxin/m3 for fabrikken i Charleroi og 0,6-0,8 ng Gæ dioxin/m3 for fabrikken i Liège.

1. Kan Kommissionen bekræfte disse måleresultater?

2. Er der også foretaget målinger af denne art på sintringsanlægslinjer og andre jernværker i andre medlemsstater? kan Kommissionen i bekræftende fald meddele resultaterne af de foretagne målinger?

3. Hvilke foranstaltninger har Kommissionen til hensigt at træffe for at nedsætte dioxinudledningerne fra denne form for anlæg, der tilsyneladende, i betragtning af koncentrationerne og gennemstrømningsmængden af den målte gas, ligger væsentligt over hvad man kan iagttage for forbrændingsanlæg for husholdningsaffald?

Svar afgivet på Kommissionens vegne af Margot Wallström

(7. juni 2001)

1. The European Dioxin Emission Inventory Stage II (den europæiske opgørelse over dioxinemissioner, trin II) er udarbejdet af Nordrhein-Westfalens miljøagentur på Kommissionens vegne og forelå i endelig udgave i december 2000. Rapporten konkluderer blandt andre resultater, at der var følgende resultater af de dioxinmålinger, der blev foretaget på sintringsanlæg i den vallonske del af Belgien (Liège og Charleroi): stack-emissioner blev målt til 0,7 (0,6-0,8) for anlægget i Liège, og 6,8 (5,2-9,8) nanogram (ng) I toksiske ækvivalenter pr. kubikmeter (TEQ/m3) for anlægget i Charleroi.

2. Der er ikke foretaget dioxinmålinger på jernmalmsintringsanlæg i andre medlemsstater. Vedrørende jern- og stålindustrien blev der dog gennemført målingsprogrammer i jern-/stålstøberier (kupolovne) i Tyskland og i jernstøberier med lysbueovne i Grækenland og Portugal. Den endelige rapport om dette projekt foreligger snarest på Fællesskabets dioxin-hjemmeside: http://europa.eu.int/comm/environment/dioxin/index.htm

3. Kommissionen er i færd med at udvikle en fælles strategi for dioxiner og polychlorbiphenyler (PCB). Mange af de aktioner, som forventes gennemført under denne strategi med henblik på at reducere miljøforureningen med dioxin, bliver koncentreret om sektorer med et dioxinemissionspotentiale såsom jern- og stålindustrien.

Da der er store forskelle i emissionerne fra de forskellige jernmalmsintringsanlæg, og da mange data fra medlemsstaterne stadig ikke er indkommet, overvejer Kommissionen at:

- foretage dioxinemissionsmålinger på jernmalmsintringsanlæg, der stadig ikke er blevet testet, for at kunne beslutte, om der er behov for umiddelbare indgreb for at nedbringe emissionerne;

- fremme anvendelsen af bedste, tilgængelige dioxinreduktionsteknikker i jern- og stålindustrien; emissioner af polychlordibenzo-p-dioxiner/polychlordibenzofuraner (PCDD/F) fra sintringsanlæg kan nedbringes betydeligt gennem forskellige primære foranstaltninger. Kommissionen vil bidrage til at udbrede denne viden til de respektive kontakter i jern- og stålindustrien.